Jim Elliot

Hi Philip James Elliot (Oktubre 8, 1927 – Enero 8, 1956) usa nga Kristohanon nga misyonero ha Ecuador, nga diin hiya ginpatay hin mga Huaorani.

Hi Elliot natawo ha Portland, Oregon, kan Fred ngan Clara Elliot, ngan nagin Kristohanon han bata pa nga pangidaron.  Nag-gradwar hiya tikang ha Wheaton College han 1949, hin degree hin Griyego.  Inmabot hiya ha Ecuador han Pebrero 21, 1952, agod mag-ebanghelisar han mga Quechua han Ecuador.  Han Oktubre 8, 1953, nag-asawa hiya kan Elisabeth Howard usa nga igjkasi-alumna ha Wheaton ngan misyonarya ha Quito, Ecuador.  An ira amo la nga anak nga hi Valerie, natawo han Pebrero 27, 1955.  Samtang didto hiya nagtrabaho han mga Quechua, hi Elliot nag-andam pagkadto han violente nga tribo han Huaorani nga tinatawag hadto nga mga Auca.  Hi Elliot ngan in upat nga mga iba nga misyonaryo, hira Ed McCully, Roger Youderian, Peter Fleming ngan an ira piloto nga hi Nate Saint, naghimo hin kontak tikang han ira idro ngadto han mga Huaorani pinaagi hin loudspeaker ngan hin basket paghatag hin mga hatag.  Katapos hin pira ka bulan, an mga tawo nagdesidir paghimo hin base nga lugar nga harani la nga distansya tikang han mga Huaorani, dida han ligid han Salog Curaray.  Didto ginharani hira hin grupo hin mga Huaorani, ngan ira pa ngani ginpasakay ha idro in usa nga Huaorani nga ira gin-agnayan nga "George" (an iya tinuod nga ngaran Naenkiwi).  Tungod kay maupay an senyas an ira pagtapo han mga Huaorani, naghimo hira hin mga plano pagbisita han mga Huaorani, pero an ira mga plano waray kadayon kay may inmabot nga darudako nga grupo hin Huaorani nga amo an nagpatay kan Elliot ngan han iya upat nga upod dida han Enero 8, 1956.  An lawas ni Elliot natad-an nga naanod ha unhan han salog, upod an iba nga mga tawo, labot la han lawas ni Ed McCully.

Hi Elliot ngan an iya mga sangkay nakikala dayon ha bug-os nga kalibutan nga mga martir, ngan an Life Magazine nagmantala hin napulo-nga-pakli nga barasahon mahitungod han ira misyon ngan an ira kamatayan.  Hira nga lima, amo an sinisiring nga nag-aghat hin interes ha mga Kristohanon nga misyon ha mga batan-on han ira panahon, ngan tubtob ha yana usa nga dako nga pag-aghat han mga misyonaryo nga Kristohanon nga nagtatrabaho ha bug-os nga kalibutan.  Katapos han kamatay han iya bana, hi Elisabeth Elliot ngan iba nga mga misyonaryo nagtikang pagtrabaho didto han mga Huaorani, nga diin nagkaada hira hin impact ngan damo an nagkaada hin conversion.  Hi Elisabeth Elliot nagmantala hin duha nga libro, Shadow of the Almighty: The Life and Testament of Jim Elliot ngan Through Gates of Splendor, nga mahitungod han kinabuhi ngan kamatayon han iya bana.

Han 2005, usa nga dokumentaryo mahitungod han istorya nira ginpagawas ha ngaran nga Beyond the Gates of Splendor.  Ha 2006, usa nga sine, End of the Spear, mahitungod hini nga istorya ginpagawas.

Mga Reperensya
Biography at In Touch Ministries
Biography from hyperhistory.net 
Five Missionary Martyrs 
Promotional site for the End of the Spear theatrical release
Links and Information about Jim Elliot

Elliot, Jim
Elliot, Jim
Elliot, Jim
Elliot, Jim
Elliot, Jim
Elliot, Jim